
	[bookmark: nev]VARGA BÉLA
Biofizika és orvosi fizika
MSc, 4. félév
Babes-Bolyai Tudományegyetem
Fizika kar
	






Témavezető:
	dr. Váró György
tudományos tanácsadó,  MTA Szegedi Biológiai Kutatóközpont, Biofizika Intézet




Antigén-antitest kölcsönhatás tanulmányozása atomerő-mikroszkóppal

Szervezetünk működése és szabályozása, rengeteg különböző bio-molekula kölcsönhatása által valósul meg, melyeket bio-felismerő folyamatoknak nevezünk. Kísérleteink során az immunfolyamatok egy fontos szakaszát vizsgáltuk, az antigén-antitest kölcsönhatást, amely molekulapárok közti kapcsolódás erőssége nN-nál kisebb erők tartományába esik. Ilyen parányi erők mérésére a leginkább alkalmas eszköz az atomerő mikroszkóp. A mikroszkóp nagy érzékenységű erőmérő tulajdonságát kihasználva, egy specifikus antigén-antitest molekulapár kötési tulajdonságait vizsgáltuk. Az antigén-antitest kölcsönhatásnak az immunrendszer folyamataiban meghatározó szerepük van, melynek egy-molekulaszintű tanulmányozása válik lehetővé az alkalmazott módszerrel.
A jelen dolgozat egy kísérletsorozat eredménye, melynek során pN skálájú erőméréseket végeztünk egy az üvegfelületre kémiailag rögzített antitest („anti human β-2 microglobulin”) és a tűre hasonló módon rögzített antigén („human beta-2 microglobulin”) kötési erejének meghatározására. Az egyes terhelésekre a legvalószínűbb szakadási erőknek 103 és 167 pN közti értékeket kaptunk. A specifikus kapcsolódási erőket a terhelés függvényében vizsgálva, mely egy elfogadott módszer a szakirodalomban, meghatároztuk a kölcsönhatást jellemző paramétereket. A mért kapcsolódási erők specifikusságának igazolására, további méréseket végeztünk kezeletlen, valamint antigénnel előzőleg blokkolt felületeken. Ugyanakkor vizsgáltuk a kötések kialakulásának helyfüggését is.



